**A közérdekű bejelentés, panasz benyújtásával kapcsolatos tájékoztató**

A **közérdekű bejelentés** olyan körülményre hívja fel a figyelmet, amelynek orvoslása vagy megszüntetése a közösség vagy az egész társadalom érdekét szolgálja. A közérdekű bejelentés javaslatot is tartalmazhat. Benyújtója: közérdekű bejelentő.

A **panasz** olyan kérelem, amely egyéni jog- vagy érdeksérelem megszüntetésére irányul, és elintézése nem tartozik más – így különösen bírósági, közigazgatási – eljárás hatálya alá. A panasz javaslatot is tartalmazhat. Benyújtója: panaszos.

**1. A közérdekű bejelentés, panasz benyújtása**

Panasszal, közérdekű bejelentéssel bárki fordulhat a panasszal vagy a közérdekű bejelentéssel összefüggő tárgykörben eljárásra jogosult szervhez.

A közérdekű bejelentés, panasz megtehető személyesen, vagy képviselő, meghatalmazott útján az alábbi módokon:

a) személyes megjelenés alkalmával,

b) postai úton,

c) telefonon,

d) elektronikus úton.

Amennyiben a panaszos vagy a közérdekű bejelentő a neve és a lakcíme közlése nélkül nyújtja be panaszát/közérdekű bejelentését, a felhívásra kerül ezen adatok pótlására a kivizsgálás megkezdése érdekében. Amennyiben ennek nem tesz eleget, a panasz/közérdekű bejelentés kivizsgálása a Panasztörvény 2/A.§ (3) bekezdése értelmében mellőzésre kerül, kivéve ha a panasz vagy a közérdekű bejelentés alapjául súlyos jog- vagy érdeksérelem szolgál.

Amennyiben képviselő vagy meghatalmazott útján történik a közérdekű bejelentés/panasz benyújtása, igazolni kell a képviseleti jogosultságot. Amennyiben ez nem történik meg, akkor a képviselő részére tájékoztatás nem küldhető.

Amennyiben a panasz/közérdekű bejelentés nem tartalmaz kellő információt (vizsgálandó beazonosítható helyszín, a vélt szabálytalanság leírása) a kivizsgálás megkezdéséhez, úgy az ahhoz szükséges információkat be kell kérni. A vizsgálat lefolytatása további adatok benyújtását is szükségessé teheti.

**2. A közérdekű bejelentés, panasz kivizsgálása**

A korábbival azonos tartalmú, ugyanazon panaszos/közérdekű bejelentő által tett ismételt panasz/közérdekű bejelentés vizsgálata mellőzhető.

A panasz vizsgálata mellőzhető, ha a panaszos a sérelmezett tevékenységről vagy mulasztásról való tudomásszerzéstől számított hat hónap után terjesztette elő panaszát. A sérelmezett tevékenység, vagy mulasztás bekövetkeztétől számított egy éven túl előterjesztett panaszt érdemi vizsgálat nélkül el kell utasítani.

A panaszokról és a közérdekű bejelentésekről szóló 2013. évi CLXV. törvény alapján a beadvány kivizsgálásának határideje 30 nap, amely meghosszabbítható. A kivizsgálás eredményéről értesítést küldünk.

Az írásbeli értesítés mellőzhető, ha a panasz vagy a közérdekű bejelentés elintézéséről a panaszost vagy közérdekű bejelentőt szóban tájékoztatták, aki a tájékoztatást tudomásul vette.

Amennyiben a panaszt vagy a közérdekű bejelentést nem az eljárásra jogosult szervhez tették meg, a panaszt vagy a közérdekű bejelentést a beérkezésétől számított nyolc napon belül az eljárásra jogosult szervhez áttesszük. Az áttételről a panaszost vagy a közérdekű bejelentőt az áttétellel egyidejűleg értesítjük.

**Fontos!** A panaszokról és a közérdekű bejelentésekről szóló 2013. évi CLXV. törvény 3. § (4) bekezdése szerint, ha nyilvánvalóvá vált, hogy a **közérdekű bejelentő rosszhiszeműen, döntő jelentőségű valótlan információt közölt** és

a) ezzel **bűncselekmény vagy szabálysértés** elkövetésére utaló körülmény merül fel, személyes adatait az eljárás lefolytatására jogosult szerv vagy személy részére **át kell adni,**
b) alappal valószínűsíthető, hogy **másnak jogellenes kárt vagy egyéb jogsérelmet okozott, személyes adatait** az eljárás kezdeményezésére, illetve lefolytatására jogosult szervnek vagy személynek kérelmére **át kell adni.**